《次公携酒招游弇园山池登缥缈楼二首 其二》
明代·胡应麟

层台飞观曲相连，彷佛丹梯象外悬。半壁霞生林屋底，八窗云起洞庭前。

鼋鼍岸坼藏山夜，乌鹊桥成叠石年。醉望玉楼天尺五，帝阍谁召笔如椽。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。